<classify> URA iliyoifungisha virago Yanga kwa mikwaju ya penalti, inacheza na Mtibwa Sugar iliyoifunga Simba bao 1-0 na kuwavua taji hilo, katika mchezo huo wa fainali ambao mgeni rasmi ni rais wa Zanzibar, Dk Ali Mohamed Shein.Akizungumza mjini hapa nahodha wa URA, Simeon Massa alisema kuwa, kama hakutakuwa na mizengwe, basi taji hilo ni lao. Alisema kuwa wana matumaini ya kufanya vizuri katika mchezo wao huo wa fainali ikiwa hawatafanyiwa mizengwe.Aidha, alisema pambano lao la fainali dhidi ya Mtibwa siyo rahisi sana lakini wanajua kila mbinu za wapinzani wao.Mtibwa tumeiyoana na tunaiheshimu wana wachezaji wadogo kama wa kwetu, lakini tumewasoma mbinu zao zote, alidai nahodha huyo.Kama waamuzi hawatopewa maagizo maalumu na kamati basi kombe litapokelewa pale Jinja na baadae kulitembeza jijini Kampala, aliongeza.Endapo klabu hiyo ya URA itafanikiwa kulinyakua kombe hilo itakuwa klabu ya pili kutoka nchini humo kutwaa Kombe la Mapinduzi baada ya KCCA kulibeba mwaka 2014 baada ya kuifunga Simba bao 1-0 katika fainali.Mtibwa Sugar italazimika kucheza kufa au kupona ili kuhakikisha wanalibakisha kombe hilo kwenye ardhi ya Tanzania ikizingatia kuwa ndiyo timu pekee ya nyumbani iliyofanikiwa kuingia kwenye hatua hiyo.Simba ambao ni bingwa mtetezi wa kombe hilo tayari wameaga mashindano hayo baada ya kutolewa na Mtibwa Sugar kwenye nusu fainali kwa kichapo cha bao 1-0 lililofungwa na kinda la Kizanzibari Ibrahim Rajab Juma Jeba.Bingwa wa mashindano hayo atajinyakulia kombe kubwa sambamba na kifuta jasho cha Sh milioni 10 huku mshindi wa pili akijinyakulia Sh milioni 5.Mashindano hayo ni ya 10 tangu kuanza kutambulia rasmi mwaka 2007, Mtibwa ndiyo timu pekee iliyocheza fainali mara nne huku Simba ikiongoza kuchukua kombe mara tatu.Timu pekee ya Zanzibar iliyowahi kutwaa taji hilo ni Miembeni mwaka 2009 walipocheza fainali kule Gombani kisiwani Pemba dhidi ya mabaharia wa KMKM.  <topic>: MICHEZO 